title: Odluka Vijeća (ZVSP) 2018/906 od 25. lipnja 2018. o produljenju mandata posebnog predstavnika Europske unije za Sahel

text:
               26.6.2018

               HR

               Službeni list Europske unije

               L 161/22

         ODLUKA VIJEĆA (ZVSP) 2018/906
   od 25. lipnja 2018.
   o produljenju mandata posebnog predstavnika Europske unije za Sahel
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 7. prosinca 2015. donijelo Odluku (ZVSP) 2015/2274 (1) o imenovanju g. Ángela LOSADE FERNÁNDEZA posebnim predstavnikom Europske unije (PPEU) za Sahel. Mandat PPEU-a istječe 30. lipnja 2018.

               (2)

               Mandat PPEU-a trebalo bi produljiti za daljnje razdoblje od 20 mjeseci.

               (3)

               PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

         DONIJELO JE OVU ODLUKU:
   Članak 1.
   Posebni predstavnik Europske unije
   1.   Mandat g. Ángela LOSADE FERNÁNDEZA kao PPEU-a za Sahel produljuje se do 29. veljače 2020. Vijeće može odlučiti da mandat PPEU-a završi ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).
   2.   Za potrebe mandata PPEU-a Sahel se određuje tako da obuhvaća glavne točke Strategije EU-a za sigurnost i razvoj u Sahelu („Strategija”) i njezina Regionalnog akcijskog plana („RAP”), odnosno Burkinu Faso, Čad, Mali, Mauritaniju i Niger. U pitanjima od šireg regionalnog značaja PPEU prema potrebi surađuje sa zemljama iz područja uz jezero Čad i drugim zemljama te regionalnim ili međunarodnim subjektima izvan Sahela, uključujući Magreb, zapadnu Afriku i Gvinejski zaljev.
   Članak 2.
   Ciljevi politike
   1.   Mandat PPEU-a temelji se na cilju politike Unije u odnosu na Sahel, to jest aktivnom doprinosu regionalnim i međunarodnim naporima za postizanje trajnog mira, sigurnosti i razvoja u regiji. PPEU nadalje nastoji poboljšati kvalitetu, jačinu i učinak višestranog angažmana Unije u Sahelu.
   2.   PPEU doprinosi razvoju i provedbi svih nastojanja Unije u regiji, osobito u područjima politike, sigurnosti i razvoja, kao i koordiniranju svih relevantnih instrumenata za djelovanja Unije.
   3.   Prednost se daje dugoročnoj stabilizaciji Malija i partnerstvu sa skupinom G5 Sahel, u koordinaciji s delegacijama Unije i drugim relevantnim dionicima, uključujući države članice, Komisiju i Europsku službu za vanjsko djelovanje (ESVD).
   4.   Ciljevima politike Unije teži se, koordiniranom i učinkovitom uporabom svih njezinih instrumenata, promicanju povratka Malija i njegovih stanovnika na put mira, pomirenja, sigurnosti i razvoja.
   5.   Ciljevima politike Unije teži se i jačanju veze između sigurnosnih pitanja i pitanja razvoja u zemljama skupine G5 Sahel.
   Članak 3.
   Mandat
   1.   Kako bi se ostvarili ciljevi politike Unije u odnosu na Sahel, PPEU ima mandat da:

               (a)

               aktivno doprinosi provedbi Strategije i njezina RAP-a te koordinira i dalje razvija integrirani pristup Unije regionalnim krizama s ciljem jačanja sveukupne dosljednosti i učinkovitosti aktivnosti Unije u Sahelu;

               (b)

               surađuje sa svim relevantnim dionicima regije, vladama, regionalnim organizacijama, osobito skupinom G5 Sahel i njezinim zajedničkim snagama u odnosu na koje bi, među ostalim, trebalo obratiti pozornost na promicanje poštovanja ljudskih prava i nevojnih elemenata snaga, kao što su policijska komponenta, međunarodnim organizacijama, civilnim društvom i dijasporama, među ostalim sa svim zemljama Magreba i zemljama iz područja uz jezero Čad, s ciljem promicanja ciljeva Unije, te doprinosi boljem razumijevanju uloge Unije u Sahelu;

               (c)

               predstavlja i promiče interese i vidljivost Unije u relevantnim regionalnim i međunarodnim forumima, uključujući sudjelovanje u Comité de Suivi mirovnog sporazuma za Mali, te pospješuje potpuno koordinirano i sveobuhvatno djelovanje Unije u regiji oslanjajući se na sve relevantne instrumente, uključujući razvojnu suradnju poput Saveza za Sahel, aktivnosti država članica i potporu Unije upravljanju krizom i sprečavanju sukoba s pomoću vojne misije Europske unije za doprinos osposobljavanju oružanih snaga Malija (EUTM Mali), misije ZSOP-a Europske unije u Maliju (EUCAP Sahel Mali), misije ZSOP-a Europske unije u Nigeru (EUCAP Sahel Niger) i djelovanje za stabilizaciju na temelju članka 28. Ugovora;

               (d)

               održava blisku suradnju s UN-om, a osobito s posebnim predstavnikom glavnog tajnika za zapadnu Afriku i Sahel, posebnim predstavnikom glavnog tajnika i voditeljem višedimenzionalne integrirane misije Ujedinjenih naroda za stabilizaciju, s Afričkom unijom (AU), a osobito s visokim predstavnikom AU-a za Mali i Sahel, sa skupinom G5 Sahel, a osobito s predsjedništvom skupine G5 i njezinim stalnim tajnikom, Gospodarskom zajednicom zapadnoafričkih država, Komisijom za područje uz jezero Čad i s drugim vodećim nacionalnim, regionalnim i međunarodnim dionicima, uključujući druge posebne izaslanike za Sahel, kao i s relevantnim tijelima na području Magreba i Bliskog istoka;

               (e)

               pomno prati regionalne i prekogranične dimenzije izazova s kojima se regija suočava, uključujući terorizam, organizirani kriminal, krijumčarenje oružja, trgovanje ljudima i krijumčarenje ljudi, krijumčarenje droge, tokove izbjeglica i migracija te s njima povezane financijske tokove; u bliskoj suradnji s koordinatorom EU-a za borbu protiv terorizma doprinosi daljnjoj provedbi strategije EU-a za borbu protiv terorizma;

               (f)

               pomno prati humanitarne, političke, sigurnosne i razvojne posljedice znatnih tokova izbjeglica i migracija i s njima povezane nezakonite financijske tokove širom regije; na zahtjev se upušta u dijalog o migracijama s relevantnim dionicima i općenitije doprinosi politici Unije o migracijama i izbjeglicama u vezi s tom regijom, u skladu s političkim prioritetima Unije, radi jačanja suradnje, među ostalim u vezi s vraćanjem i ponovnim prihvatom; surađuje sa zemljama Sahela u pogledu daljnjih mjera dogovorenih na sastanku na vrhu u Valetti u studenome 2015., uključujući Krizni uzajamni fond EU-a za stabilnost i borbu protiv glavnih uzroka nezakonite migracije i raseljavanja u Africi, i u vezi s okvirima za partnerstvo;

               (g)

               održava redovne političke kontakte na visokoj razini sa zemljama u regiji pogođenima terorizmom i međunarodnim kriminalom te osigurava ključnu ulogu Unije u međunarodnim naporima u borbi protiv terorizma i međunarodnog kriminala. To uključuje nastojanja Unije da ojača svoju potporu sigurnosnom sektoru regionalizacijom misija ZSOP-a i aktivnom potporom regionalnoj izgradnji kapacitetâ, osobito zajedničkih snaga skupine G5 Sahel, njihove koordinacije s međunarodnim akterima kao što je MINUSMA i njihova odnosa s lokalnim stanovništvom, u skladu s rezolucijama Vijeća sigurnosti UN-a (RVSUN) 2359 (2017) i RVSUN 2391 (2017) te osiguravanje da se glavni uzroci terorizma i međunarodnog kriminala u Sahelu rješavaju na odgovarajući način;

               (h)

               pomno prati političke, sigurnosne i razvojne posljedice humanitarnih kriza u regiji;

               (i)

               u vezi s Malijem, doprinosi stabilizaciji zemlje, osobito potpunoj normalizaciji ustavnog poretka i upravljanja širom državnog područja te vjerodostojnom nacionalnom uključivom dijalogu u ukupnom okviru mirovnog sporazuma za Mali. To također uključuje promicanje izgradnje institucija, reformu sigurnosnog sektora, u skladu s RVSUN-om 2364 (2017), i dugoročnu izgradnju mira i pomirenje te borbu protiv korupcije i nekažnjavanja u Maliju, kao i pospješivanje aktivnih i potpuno koordiniranih nastojanja Unije radi promicanja brze provedbe mirovnog sporazuma za Mali;

               (j)

               doprinosi provedbi politike ljudskih prava Unije u regiji u suradnji s PPEU-om za ljudska prava, uključujući smjernice EU-a o ljudskim pravima, osobito smjernice EU-a o djeci i oružanim sukobima, kao i o nasilju nad ženama i djevojčicama i borbi protiv svih oblika njihove diskriminacije, te politike Unije o ženama, miru i sigurnosti te promiče uključivost i rodnu ravnopravnost u procesu izgradnje države, u skladu s RVSUN-om 1325 (2000) i naknadnim rezolucijama o ženama, miru i sigurnosti, uključujući RVSUN 2242 (2015). Doprinos će uključivati praćenje i izvješćivanje o razvoju događaja, kao i izradu preporuka s tim u vezi te održavanje redovitih kontakata s relevantnim tijelima u Maliju i regiji, uredom tužitelja Međunarodnog kaznenog suda, uredom visokog povjerenika za ljudska prava i braniteljima ljudskih prava i promatračima u regiji;

               (k)

               prati i izvješćuje o usklađenosti s relevantnim RVSUN-ovima, a posebno s RVSUN-ovima 2056 (2012), 2071 (2012), 2085 (2012), 2100 (2013), 2295 (2016), 2364 (2017) i 2374 (2017), 2359 (2017), 2391 (2017).

         2.   Za potrebe ispunjenja mandata PPEU, među ostalim:

               (a)

               savjetuje i izvješćuje o oblikovanju stajališta Unije u regionalnim i međunarodnim forumima, prema potrebi, radi aktivnog promicanja i jačanja sveobuhvatnog pristup Unije prema krizi u Sahelu;

               (b)

               održava pregled nad svim aktivnostima Unije i blisko surađuje s odgovarajućim delegacijama Unije.

         Članak 4.
   Provedba mandata
   1.   PPEU je odgovoran za provedbu mandata i djeluje pod nadležnošću VP-a.
   2.   PSO održava blisku vezu s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjerenje u okviru mandata, ne dovodeći u pitanje ovlasti VP-a.
   3.   PPEU djeluje u bliskoj koordinaciji s Europskom službom za vanjsko djelovanje (ESVD) i njezinim relevantnim odjelima.
   Članak 5.
   Financiranje
   1.   Financijski referentni iznos namijenjen pokrivanju rashoda povezanih s mandatom PPEU-a za razdoblje od 1. srpnja 2018. do 29. veljače 2020. iznosi 2 400 000 EUR.
   2.   Rashodima se upravlja u skladu s postupcima i pravilima koji se primjenjuju na opći proračun Unije.
   3.   Upravljanje rashodima uređuje se ugovorom između PPEU-a i Komisije. PPEU za sve rashode odgovara Komisiji.
   Članak 6.
   Ustrojavanje i sastav tima
   1.   PPEU je odgovoran za ustrojavanje tima u granicama svojeg mandata i odgovarajućih raspoloživih financijskih sredstava. Tim mora posjedovati stručno znanje o specifičnim pitanjima politika i sigurnosnim pitanjima, u skladu s potrebama mandata, među ostalim o rodnim pitanjima. PPEU o sastavu tima odmah obavješćuje Vijeće i Komisiju.
   2.   Države članice, institucije Unije i ESVD mogu predložiti upućivanje osoblja na rad kod PPEU-a. Plaće takvog upućenog osoblja pokriva država članica, institucija Unije koja ga upućuje odnosno ESVD. Stručnjaci koje su države članice uputile u institucije Unije ili u ESVD također mogu biti raspoređeni PPEU-u. Međunarodno ugovorno osoblje mora imati državljanstvo države članice.
   3.   Sve upućeno osoblje ostaje pod administrativnom nadležnošću države članice koja ga upućuje, institucije Unije koja ga upućuje ili ESVD-a te izvršava svoje dužnosti i djeluje u interesu mandata PPEU-a.
   4.   Osoblje PPEU-a smješta se zajedno s relevantnim odjelima ESVD-a ili delegacijama Unije kako bi se osigurala koherentnost i dosljednost njihovih aktivnosti.
   Članak 7.
   Povlastice i imuniteti PPEU-a i osoblja PPEU-a
   Povlastice, imuniteti i dodatna jamstva potrebna za ispunjenje i neometano funkcioniranje misije PPEU-a i članova osoblja PPEU-a prema potrebi se usuglašavaju sa zemljama domaćinima. Države članice i ESVD u tu svrhu osiguravaju svu potrebnu potporu.
   Članak 8.
   Sigurnost klasificiranih podataka EU-a
   PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (2).
   Članak 9.
   Pristup informacijama i logistička potpora
   1.   Države članice, Komisija, ESVD i Glavno tajništvo Vijeća osiguravaju PPEU-u pristup svim relevantnim informacijama.
   2.   Delegacije Unije u regiji i/ili države članice, prema potrebi, pružaju logističku potporu u regiji.
   Članak 10.
   Sigurnost
   U skladu s politikom Unije o sigurnosti osoblja koje je raspoređeno izvan Unije u operativnoj funkciji u okviru glave V. Ugovora, PPEU u skladu s mandatom PPEU-a i sigurnosnom situacijom na zemljopisnom području nadležnosti, poduzima sve razumno izvedive mjere za sigurnost svega osoblja za koje je PPEU izravno nadležan, posebno tako da:

               (a)

               uspostavlja specifičan sigurnosni plan na temelju smjernica ESVD-a, koji uključuje specifične mjere za fizičku sigurnost, za organizacijsku sigurnost i za sigurnost postupaka, kojima se uređuje upravljanje sigurnim kretanjem osoblja prema području nadležnosti i unutar njega, kao i upravljanje sigurnosnim incidentima, te kojim se predviđa plan za krizne situacije i plan evakuacije;

               (b)

               osigurava pokrivenost osiguranjem od visokog rizika za sve osoblje koje je raspoređeno izvan Unije, u skladu s uvjetima na području nadležnosti;

               (c)

               osigurava da svi članovi tima PPEU-a koji se trebaju rasporediti izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije dolaska ili pri dolasku na područje nadležnosti, na temelju stupnjeva rizika koje za to područje određuje ESVD;

               (d)

               osigurava provedbu svih dogovorenih preporuka koje su pripremljene na temelju redovitih sigurnosnih procjena te za Vijeće, VP-a i Komisiju priprema pisana izvješća o provedbi tih preporuka i o ostalim sigurnosnim pitanjima u okviru izvješća o napretku i izvješća o provedbi mandata.

         Članak 11.
   Izvješćivanje
   PPEU redovito podnosi izvješća VP-u i PSO-u, uključujući prijelazno izvješće o mandatu u proljeće 2019. PPEU također prema potrebi izvješćuje radne skupine Vijeća. Redovita izvješća šalju se putem mreže COREU. PPEU može podnositi izvješća Vijeću za vanjske poslove. U skladu s člankom 36. Ugovora PPEU može sudjelovati u informiranju Europskog parlamenta.
   Članak 12.
   Koordinacija s drugim dionicima Unije
   1.   U okviru Strategije i RAP-a PPEU doprinosi jedinstvu, dosljednosti i učinkovitosti političkog i diplomatskog djelovanja Unije te pomaže osigurati da se svi instrumenti Unije i djelovanja država članica dosljedno koriste radi postizanja ciljeva politike Unije. Suradnja s državama članicama traži se prema potrebi.
   2.   Aktivnosti PPEU-a koordiniraju se s aktivnostima delegacija Unije i aktivnostima Komisije, kao i s aktivnostima ostalih PPEU-ova aktivnih u regiji. PPEU održava redovite informativne sastanke za misije država članica i delegacije Unije u regiji.
   3.   Na terenu se održava bliska veza s relevantnim šefovima misija država članica i šefovima delegacija Unije. Oni ulažu sve napore kako bi pomogli PPEU-u u provedbi mandata. PPEU u bliskoj koordinaciji s relevantnim delegacijama Unije pruža lokalne političke smjernice voditeljima misije EUCAP Sahel Niger i misije EUCAP Sahel Mali te zapovjedniku misije EUTM Mali. PPEU, zapovjednik misije EUTM Mali i zapovjednik civilne operacije misije EUCAP Sahel Niger i misije EUCAP Sahel Mali prema potrebi se međusobno savjetuju.
   Članak 13.
   Pomoć u vezi sa zahtjevima
   PPEU i osoblje PPEU-a pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandatâ prethodnog PPEU-a za Sahel te u tu svrhu osiguravaju administrativnu pomoć i pristup relevantnim spisima.
   Članak 14.
   Preispitivanje
   Provedba ove Odluke i njezina usklađenost s ostalim doprinosima Unije u regiji redovito se preispituju. PPEU do 31. listopada 2018. Vijeću, VP-u i Komisiji podnosi izvješće o napretku, a do 30. studenoga 2019. sveobuhvatno izvješće o provedbi mandata.
   Članak 15.
   Stupanje na snagu
   Ova Odluka stupa na snagu na dan donošenja.

      Sastavljeno u Luxembourgu 25. lipnja 2018.

            Za Vijeće

            Predsjednica

         F. MOGHERINI

      (1)  Odluka Vijeća (ZVSP) 2015/2274 od 7. prosinca 2015. o imenovanju posebnog predstavnika Europske unije za Sahel (SL L 322, 8.12.2015., str. 44.).

      (2)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


title: Odluka Vijeća (ZVSP) 2018/1000 od 16. srpnja 2018. o izmjeni Odluke (ZVSP) 2016/1693 o mjerama ograničavanja protiv ISIL-a (Daiš) i Al-Qaide te s njima povezanih osoba, skupina, poduzeća i subjekata

text:
               16.7.2018

               HR

               Službeni list Europske unije

               LI 178/3

         ODLUKA VIJEĆA (ZVSP) 2018/1000
   od 16. srpnja 2018.
   o izmjeni Odluke (ZVSP) 2016/1693 o mjerama ograničavanja protiv ISIL-a (Daiš) i Al-Qaide te s njima povezanih osoba, skupina, poduzeća i subjekata
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir Odluku Vijeća (ZVSP) 2016/1693 od 20. rujna 2016. o mjerama ograničavanja protiv ISIL-a (Daiš) i Al-Qaide te s njima povezanih osoba, skupina, poduzeća i subjekata i stavljanju izvan snage Zajedničkog stajališta 2002/402/ZVSP (1),
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 20. rujna 2016. donijelo Odluku (ZVSP) 2016/1693.

               (2)

               S obzirom na stalnu prijetnju koju predstavljaju ISIL (Daiš) i Al-Qaida te s njima povezane osobe, skupine, poduzeća i subjekti jednu osobu trebalo bi dodati na popis osoba, skupina, poduzeća i subjekata u Prilogu Odluci (ZVSP) 2016/1693.

               (3)

               Odluku (ZVSP) 2016/1693 trebalo bi na odgovarajući način izmijeniti,

         DONIJELO JE OVU ODLUKU:
   Članak 1.
   Prilog Odluci (ZVSP) 2016/1693 mijenja se kako je navedeno u Prilogu ovoj Odluci.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 16. srpnja 2018.

            Za Vijeće

            Predsjednica

         F. MOGHERINI

      (1)  SL L 255, 21.9.2016., str. 25.

      PRILOG
      Sljedeća osoba dodaje se na popis u Prilogu Odluci (ZVSP) 2016/1693:

                     „2.

                     Rabah TAHARI ( također poznat kao Abu Musab); datum rođenja: 28. kolovoza 1971.; mjesto rođenja: Oran (Alžir); državljanstvo: alžirsko.”.


Odluka Komisije od 11/07/2018 u kojoj se određuje koncentracija kompatibilna sa zajedničkim tržištem (Predmet br. COMP/M.8910 - Bouygues Construction S.A. / Alpiq ES / Kraftanlagen München GmbH) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


               31.1.2018

               HR

               Službeni list Europske unije

               C 35/148

         P8_TA(2016)0031
   Zahtjev za ukidanje imuniteta Robertu Jarosławu Iwaszkiewiczu
   Odluka Europskog parlamenta od 2. veljače 2016. o zahtjevu za ukidanje imuniteta Robertu Jarosławu Iwaszkiewiczu (2015/2240(IMM))
   (2018/C 035/27)

      Europski parlament,

               —

               uzimajući u obzir zahtjev za ukidanje imuniteta Robertu Jarosławu Iwaszkiewiczu koji je 13. kolovoza 2015. Proslijedio glavni državni odvjetnik Republike Poljske u vezi s postupkom koji je pokrenuo poljski Glavni inspektor cestovnog prometa (ref. br. CAN-PST-SCW.7421.1158450.2014.5.A.0475) i koji je objavljen na plenarnoj sjednici 9. rujna 2015.,

               —

               uzimajući u obzir činjenicu da se Robert Jarosław Iwaszkiewicz odrekao prava na saslušanje u skladu s člankom 9. stavkom 5. Poslovnika,

               —

               uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

               —

               uzimajući u obzir presude Suda Europske unije od 12. svibnja 1964., 10. srpnja 1986., 15. i 21. listopada 2008., 19. ožujka 2010., 6. rujna 2011. i 17. siječnja 2013. (1),

               —

               uzimajući u obzir članak 105. stavak 2. i članak 108. Ustava Republike Poljske te članak 7.b stavak 1. i članak 7.c stavak 1. u vezi s člankom 10.b poljskog Zakona od 9. svibnja 1996. o obnašanju mandata zamjenika i člana Senata,

               —

               uzimajući u obzir članak 5. stavak 2., članak 6. stavak 1. i članak 9. Poslovnika,

               —

               uzimajući u obzir izvješće Odbora za pravna pitanja (A8-0016/2016),

               A.

               budući da je glavni državni odvjetnik Republike Poljske proslijedio zahtjev poljskog Glavnog inspektora cestovnog prometa za ukidanje imuniteta zastupniku u Europskom parlamentu koji je izabran u Poljskoj Robertu Jarosławu Iwaszkiewiczu zbog prekršaja u smislu članka 92.a Zakona o prekršajima od 20. svibnja 1971. koji je u vezi s člankom 20. stavkom 1. Zakona o cestovnom prometu od 20. lipnja 1997.;

               B.

               budući da se u članku 9. Protokola br. 7 o povlasticama i imunitetima Europske unije navodi da zastupnici u Europskom parlamentu na državnom području svoje države moraju uživati imunitet priznat zastupnicima u parlamentu te države članice;

               C.

               budući da se u članku 105. stavku 2. i članku 108. Ustava Republike Poljske navodi da zastupnik u Sejmu ili Senatu ne može biti pozvan na kaznenu odgovornost bez odobrenja Sejma odnosno Senata;

               D.

               budući da Europski parlament stoga mora odlučiti treba li Robertu Jarosławu Iwaszkiewiczu ukinuti imunitet ili ne;

               E.

               budući da je Robert Jarosław Iwaszkiewicz optužen za prekoračenje ograničenja brzine u naseljenom području;

               F.

               budući da navodno kazneno djelo nije izravno ili očigledno povezano s obnašanjem dužnosti Roberta Jarosława Iwaszkiewicza u svojstvu zastupnika u Europskom parlamentu niti je u vezi s izraženim mišljenjem ili glasanjem pri obnašanju njegovih dužnosti zastupnika u Europskom parlamentu u smislu članka 8. Protokola br. 7 o povlasticama i imunitetima Europske unije;

               G.

               budući da u ovom slučaju ne postoji razlog za pretpostavku, odnosno dovoljno ozbiljna i osnovana sumnja, da je zahtjev podnesen s namjerom nanošenja političke štete dotičnom zastupniku (fumus persecutionis);

               1.

               odlučuje ukinuti imunitet Robertu Jarosławu Iwaszkiewiczu;

               2.

               nalaže svojem predsjedniku da odmah proslijedi ovu Odluku i izvješće nadležnog odbora nadležnom tijelu Republike Poljske i Robertu Jarosławu Iwaszkiewiczu.

      (1)  Presuda Suda od 12. svibnja 1964., Wagner/Fohrmann i Krier, 101/63, ECLI:EU:C:1964:28; Presuda Suda od 10. srpnja 1986., Wybot/Faure i drugi, 149/85, ECLI:EU:C:1986:310; Presuda Općeg suda od 15. listopada 2008., Mote/Parlament, T-345/05, ECLI:EU:T:2008:440; Presuda Suda od 21. listopada 2008., Marra/De Gregorio i Clemente, C 200/07 et C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C 163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23.


title: Odluka Vijeća (ZVSP) 2018/333 od 5. ožujka 2018. o izmjeni Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini

text:
               6.3.2018

               HR

               Službeni list Europske unije

               L 63/48

         ODLUKA VIJEĆA (ZVSP) 2018/333
   od 5. ožujka 2018.
   o izmjeni Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 5. ožujka 2014. donijelo Odluku 2014/119/ZVSP (1).

               (2)

               Na temelju preispitivanja te odluke primjenu mjera ograničavanja trebalo bi produljiti do 6. ožujka 2019., unose za dvije osobe trebalo bi izbrisati, a obrazloženja za tri osobe trebalo bi ažurirati.

               (3)

               Odluku 2014/119/ZVSP trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Odluka 2014/119/ZVSP mijenja se kako slijedi:

               1.

               U članku 5. drugi stavak zamjenjuje se sljedećim:
               „Ova Odluka primjenjuje se do 6. ožujka 2019.”.

               2.

               Prilog se mijenja kako je navedeno u Prilogu ovoj Odluci.

         Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 5. ožujka 2018.

            Za Vijeće

            Predsjednik

         N. DIMOV

      (1)  Odluka Vijeća 2014/119/ZVSP od 5. ožujka 2014. o mjerama ograničavanja protiv određenih osoba, subjekata i tijela s obzirom na stanje u Ukrajini (SL L 66, 6.3.2014., str. 26.)

      PRILOG

                  I.

                  Unosi za sljedeće osobe brišu se s popisa navedenog u Prilogu Odluci 2014/119/ZVSP:

                              4.

                              Olena Leonidivna Lukash

                              10.

                              Serhii Petrovych Kliuiev

                  II.

                  Unosi za sljedeće osobe iz Priloga Odluci 2014/119/ZVSP zamjenjuju se sljedećim unosima:

                              Ime

                              Identifikacijski podaci

                              Obrazloženje

                              Datum uvrštenja na popis

                              7.

                              Oleksandr Viktorovych Yanukovych (Олександр Вiкторович Янукович)

                              rođen 10. srpnja 1973., u Yenakiievu (Donetsk oblast), sin bivšeg predsjednika, poduzetnik

                              Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine i zbog toga što je sudjelovao u tom činu.

                              6.3.2014.

                              11.

                              Mykola Yanovych Azarov (Микола Янович Азаров),
                              Nikolai Yanovich Azarov (Николай Янович Азаров

                              rođen 17. prosinca 1947. u Kalugi (Rusija), predsjednik vlade Ukrajine do siječnja 2014.

                              Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine i zbog toga što je sudjelovao u tom činu.

                              6.3.2014.

                              12.

                              Serhiy Vitalyovych Kurchenko (Сергiй Вiталiйович Курченко)

                              rođen 21. rujna 1985. u Harkivu, poduzetnik

                              Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine i zbog toga što je zloupotrijebio službeni položaj radi pribavljanja nepripadajuće koristi za sebe ili treću osobu i time nanio štetu ukrajinskim javnim sredstvima ili imovini.

                              6.3.2014.


title: Odluka Vijeća od 8. ožujka 2018. o imenovanju izvršnog direktora Europola

text:
               9.4.2018

               HR

               Službeni list Europske unije

               C 122/1

         ODLUKA VIJEĆA
   od 8. ožujka 2018.
   o imenovanju izvršnog direktora Europola
   (2018/C 122/01)
   VIJEĆE EUROPSKE UNIJE,
   uzimajući u obzir Uredbu (EU) 2016/794 Europskog parlamenta i Vijeća od 11. svibnja 2016. o Agenciji Europske unije za suradnju tijela za izvršavanje zakonodavstva (Europol) te zamjeni i stavljanju izvan snage odluka Vijeća 2009/371/PUP, 2009/934/PUP, 2009/935/PUP, 2009/936/PUP i 2009/968/PUP (1), a posebno njezin članak 54.,
   kao tijelo ovlašteno za imenovanje izvršnog direktora i zamjenikâ izvršnog direktora Europola,
   budući da:

               (1)

               Mandat sadašnjeg izvršnog direktora Europola produljen je do 1. svibnja 2018., u skladu s člankom 73. stavkom 1. Uredbe (EU) 2016/794. Stoga je potrebno imenovati novog izvršnog direktora Europola.

               (2)

               Odlukom upravnog odbora Europola od 1. svibnja 2017. utvrđuju se pravila za odabir, produljenje mandata i razrješenje dužnosti izvršnog direktora i zamjenikâ izvršnog direktora Europola.

               (3)

               Radno mjesto smatra se nepopunjenim od 30. srpnja 2017., devet mjeseci prije isteka mandata sadašnjeg izvršnog direktora Europola, u skladu s člankom 3. stavkom 1. točkom (a) odluke upravnog odbora Europola od 1. svibnja 2017. Natječaj za slobodno radno mjesto izvršnog direktora Europola objavljen je u Službenom listu Europske unije23. svibnja 2017. (2).

               (4)

               U skladu s člankom 54. stavkom 2. Uredbe (EU) 2016/794, popis s užim izborom kandidata sastavio je odbor za odabir („odbor za odabir”) koji je osnovao upravni odbor. Odbor za odabir sastavio je obrazloženo izvješće 19. rujna 2017.

               (5)

               Na temelju izvješća odbora za odabir te u skladu s Uredbom (EU) 2016/794 i odlukom upravnog odbora od 1. svibnja 2017., upravni odbor izdao je 3. listopada 2017. obrazloženo mišljenje o imenovanju izvršnog direktora Europola, u kojem je Vijeću predložio uži izbor od troje prikladnih kandidata za navedeno radno mjesto.

               (6)

               Vijeće je 18. prosinca 2017. odabralo gđu Catherine DE BOLLE, belgijsku državljanku, za sljedeću izvršnu direktoricu Europola i obavijestilo nadležni odbor Europskog parlamenta o njezinu odabiru za potrebe članka 54. stavka 2. četvrtog podstavka Uredbe (EU) 2016/794.

               (7)

               Odabrana kandidatkinja predstavila se 29. siječnja 2018. Odboru Europskog parlamenta za građanske slobode, pravosuđe i unutarnje poslove („odbor LIBE”), a odbor LIBE dao je 1. ožujka 2018. svoje mišljenje u skladu s člankom 54. stavkom 2. četvrtim podstavkom Uredbe (EU) 2016/794,

         DONIJELO JE OVU ODLUKU:
   Članak 1.
   Gđa Catherine DE BOLLE imenuje se izvršnom direktoricom Europola za razdoblje od 2. svibnja 2018. do 1. svibnja 2022. u razredu AD 15.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 8. ožujka 2018.

            Za Vijeće

            Predsjednik

         V. RADEV

      (1)  SL L 135, 24.5.2016., str. 53.

      (2)  SL C 162 A, 23.5.2017., str. 1.


title: Odluka Vijeća (EU) 2018/952 od 26. lipnja 2018. o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. o suradnji u posebnim područjima izvan područja četiriju sloboda uz Sporazum o EGP-u (proračunska linija 33 02 03 01: „Pravo trgovačkih društava”) (Tekst značajan za EGP.)

text:
                  5.7.2018

                  HR

                  Službeni list Europske unije

                  L 168/1

            ODLUKA VIJEĆA (EU) 2018/952
      od 26. lipnja 2018.
      o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. o suradnji u posebnim područjima izvan područja četiriju sloboda uz Sporazum o EGP-u (proračunska linija 33 02 03 01: „Pravo trgovačkih društava”)
      (Tekst značajan za EGP)
      VIJEĆE EUROPSKE UNIJE,
      uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,
      uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru (1), a posebno njezin članak 1. stavak 3.,
      uzimajući u obzir prijedlog Europske komisije,
      budući da:

                  (1)

                  Sporazum o Europskom gospodarskom prostoru (2) („Sporazum o EGP-u”) stupio je na snagu 1. siječnja 1994.

                  (2)

                  Na temelju članka 98. Sporazuma o EGP-u Zajednički odbor EGP-a može odlučiti izmijeniti, među ostalim, Protokol 31. o suradnji u posebnim područjima izvan područja četiriju sloboda („Protokol 31.”) uz Sporazum o EGP-u.

                  (3)

                  Protokol 31. uz Sporazum o EGP-u sadržava odredbe o suradnji u posebnim područjima izvan područja četiriju sloboda.

                  (4)

                  Primjereno je nastaviti suradnju ugovornih stranaka Sporazuma o EGP-u u djelovanjima Unije koja se financiraju iz općeg proračuna Unije, a odnose se na pravo trgovačkih društava.

                  (5)

                  Protokol 31. uz Sporazum o EGP-u trebalo bi stoga izmijeniti kako bi se omogućila provedba te proširene suradnje od 1. siječnja 2018.

                  (6)

                  Stajalište Unije u okviru Zajedničkog odbora EGP-a trebalo bi se temeljiti na priloženom nacrtu odluke,

            DONIJELO JE OVU ODLUKU:
      Članak 1.
      Stajalište koje treba zauzeti u ime Unije u okviru Zajedničkog odbora EGP-a o predloženoj izmjeni Protokola 31. o suradnji u posebnim područjima izvan područja četiriju sloboda uz Sporazum o EGP-u temelji se na nacrtu odluke Zajedničkog odbora EGP-a priloženom ovoj Odluci.
      Članak 2.
      Ova Odluka stupa na snagu na dan donošenja.

         Sastavljeno u Luxembourgu 26. lipnja 2018.

               Za Vijeće

               Predsjednica

            E. ZAHARIEVA

         (1)  SL L 305, 30.11.1994., str. 6.

         (2)  SL L 1, 3.1.1994., str. 3.

         NACRT
         ODLUKA ZAJEDNIČKOG ODBORA EGP-a br. …/2018
         od …
         o izmjeni Protokola 31. o suradnji u posebnim područjima izvan područja četiriju sloboda uz Sporazum o EGP-u
         ZAJEDNIČKI ODBOR EGP-a,
         uzimajući u obzir Sporazum o Europskom gospodarskom prostoru („Sporazum o EGP-u”), a posebno njegove članke 86. i 98.,
         budući da:

                     (1)

                     Primjereno je proširiti suradnju ugovornih stranaka Sporazuma o EGP-u na djelovanja Unije koja se financiraju iz općeg proračuna Unije, a odnose se na pravo trgovačkih društava.

                     (2)

                     Protokol 31. uz Sporazum o EGP-u trebalo bi stoga izmijeniti kako bi se omogućila provedba te proširene suradnje od 1. siječnja 2018.,

               DONIO JE OVU ODLUKU:
         Članak 1.
         U članku 7. stavku 13. Protokola 31. uz Sporazum o EGP-u riječi „i 2017.” zamjenjuju se riječima „2017. i 2018.”.
         Članak 2.
         Ova Odluka stupa na snagu prvog dana koji slijedi nakon posljednje obavijesti u skladu s člankom 103. stavkom 1. Sporazuma o EGP-u (*1).
         Primjenjuje se od 1. siječnja 2018.
         Članak 3.
         Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

            Sastavljeno u Bruxellesu

                  Za Zajednički odbor EGP-a

                  Predsjednik

                  Tajnici Zajedničkog odbora EGP-a

            (*1)  [Ustavni zahtjevi nisu navedeni.] [Ustavni su zahtjevi navedeni.]


title: Odluka Vijeća (EU) 2018/953 od 26. lipnja 2018. o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 30. o posebnim odredbama u pogledu organizacije suradnje u području statistike uz Sporazum o EGP-u (Tekst značajan za EGP.)

text:
                  5.7.2018

                  HR

                  Službeni list Europske unije

                  L 168/4

            ODLUKA VIJEĆA (EU) 2018/953
      od 26. lipnja 2018.
      o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 30. o posebnim odredbama u pogledu organizacije suradnje u području statistike uz Sporazum o EGP-u
      (Tekst značajan za EGP)
      VIJEĆE EUROPSKE UNIJE,
      uzimajući u obzir Ugovor o funkcioniranju Europske unije, a posebno njegov članak 338. stavak 1. u vezi s člankom 218. stavkom 9.,
      uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru (1), a posebno njezin članak 1. stavak 3.,
      uzimajući u obzir prijedlog Europske komisije,
      budući da:

                  (1)

                  Sporazum o Europskom gospodarskom prostoru (2) („Sporazum o EGP-u”) stupio je na snagu 1. siječnja 1994.

                  (2)

                  Na temelju članka 98. Sporazuma o EGP-u Zajednički odbor EGP-a može odlučiti izmijeniti, među ostalim, Protokol 30. o posebnim odredbama u pogledu organizacije suradnje u području statistike („Protokol 30.”) uz Sporazum o EGP-u.

                  (3)

                  Kako bi se osigurala kontinuirana suradnja s državama EFTA-e koje su članice EGP-a u području statistike, Uredbu (EU) 2017/1951 Europskog parlamenta i Vijeća (3) trebalo bi uključiti u Protokol 30. uz Sporazum o EGP-u.

                  (4)

                  Protokol 30. uz Sporazum o EGP-u trebalo bi stoga na odgovarajući način izmijeniti.

                  (5)

                  Stajalište Unije u okviru Zajedničkog odbora EGP-a trebalo bi se stoga temeljiti na priloženom nacrtu odluke,

            DONIJELO JE OVU ODLUKU:
      Članak 1.
      Stajalište koje treba zauzeti u ime Unije u okviru Zajedničkog odbora EGP-a o predloženoj izmjeni Protokola 30. o posebnim odredbama u pogledu organizacije suradnje u području statistike uz Sporazum o EGP-u temelji se na nacrtu odluke Zajedničkog odbora EGP-a priloženom ovoj Odluci.
      Članak 2.
      Ova Odluka stupa na snagu na dan donošenja.

         Sastavljeno u Luxembourgu 26. lipnja 2018.

               Za Vijeće

               Predsjednica

            E. ZAHARIEVA

         (1)  SL L 305, 30.11.1994., str. 6.

         (2)  SL L 1, 3.1.1994., str. 3.

         (3)  Uredba (EU) 2017/1951 Europskog parlamenta i Vijeća od 25. listopada 2017. o izmjeni Uredbe (EU) br. 99/2013 o europskome statističkom programu od 2013. do 2017. njegovim produljenjem do 2020. (SL L 284, 31.10.2017., str. 1.).

         NACRT
         ODLUKA ZAJEDNIČKOG ODBORA EGP-a br. …/2018
         od …
         o izmjeni Protokola 30. o posebnim odredbama u pogledu organizacije suradnje u području statistike uz Sporazum o EGP-u
         ZAJEDNIČKI ODBOR EGP-a,
         uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98.,
         budući da:

                     (1)

                     Statistički program EGP-a od 2018. do 2020. trebao bi se temeljiti na Uredbi (EU) br. 99/2013 Europskog parlamenta i Vijeća (1), kako je zadnje izmijenjena Uredbom (EU) 2017/1951 Europskog parlamenta i Vijeća od 25. listopada 2017. o izmjeni Uredbe (EU) br. 99/2013 o europskome statističkom programu od 2013. do 2017. njegovim produljenjem do 2020. (2) i trebao bi uključivati one elemente programa koji su potrebi za opis i praćenje svih relevantnih gospodarskih, socijalnih i ekoloških aspekata Europskoga gospodarskog prostora.

                     (2)

                     Uredbu (EU) 2017/1951 trebalo bi uključiti u Protokol 30. uz Sporazum o EGP-u kako bi se osiguralo da se suradnja produlji do 2020.

                     (3)

                     Protokol 30. uz Sporazum o EGP-u trebalo bi stoga izmijeniti kako bi se omogućila provedba te proširene suradnje od 1. siječnja 2018.,

               DONIO JE OVU ODLUKU:
         Članak 1.
         Protokol 30. uz Sporazum o EGP-u mijenja se kako slijedi:

                     1.

                     Riječ „2017.” u naslovu članka 5. zamjenjuje se riječju „2020.”.

                     2.

                     U članku 5. stavku 1. dodaje se sljedeća alineja:

                                 „—

                                    32017 R 1951: Uredbom (EU) 2017/1951 Europskog parlamenta i Vijeća od 25. listopada 2017. (SL L 284, 31.10.2017., str. 1.).”.

                     3.

                     U članku 5. stavku 2. riječi „2013.–2017.” i „31. prosinca 2017.” zamjenjuju se riječima „2013.–2020.” i „31. prosinca 2020.”.

                     4.

                     U članku 5. stavku 3. riječi „od 2013. do 2017.” zamjenjuju se riječima „od 2013. do 2020.”.

                     5.

                     Tekst članka 5. stavka 4. zamjenjuje se sljedećim:
                     „Države članice EFTA-e financijski doprinose u skladu s člankom 82. stavkom 1. točkom (a) Sporazuma i financijskim uredbama koje se na njega odnose, i to u iznosu od 75 posto iznosa navedenog u proračunskim linijama 29 02 05 (Europski statistički program 2013.–2017.) i 29 01 04 05 (Politika u području statističkih informacija – Rashodi za administrativno upravljanje) unesenima u proračun Europske unije za 2013. te u iznosu od 75 posto iznosa navedenog u proračunskim linijama 29 02 01 (Davanje kvalitetnih statističkih informacija, provedba novih metoda izrade europskih statistika i jačanje partnerstva s Europskim statističkim sustavom) i 29 01 04 01 (Rashodi za potporu europskom statističkom programu) unesenima u proračun Europske unije za razdoblje od 2014. do 2020.”.

               Članak 2.
         Ova Odluka stupa na snagu, pod uvjetom da su podnesene sve obavijesti u skladu s člankom 103. stavkom 1. Sporazuma o EGP-u (*1).
         Primjenjuje se od 1. siječnja 2018.
         Članak 3.
         Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

            Sastavljeno u Bruxellesu …

                  Za Zajednički odbor EGP-a

                  Predsjednik

                  Tajnici Zajedničkog odbora EGP-a

            (1)  SL L 39, 9.2.2013., str. 12.

            (2)  SL L 284, 31.10.2017., str. 1.

            (*1)  [Ustavni zahtjevi nisu navedeni.] [Ustavni su zahtjevi navedeni.]


title: Odluka Komisije (EU) 2018/993 оd 11. srpnja 2018. o izmjeni odluka (EU) 2017/1214, (EU) 2017/1215, (EU) 2017/1216, (EU) 2017/1218 i (EU) 2017/1219 u pogledu trajanja prijelaznog razdoblja (priopćeno pod brojem dokumenta C(2018) 4312) (Tekst značajan za EGP.)

text:
               13.7.2018

               HR

               Službeni list Europske unije

               L 177/14

         ODLUKA KOMISIJE (EU) 2018/993
   оd 11. srpnja 2018.
   o izmjeni odluka (EU) 2017/1214, (EU) 2017/1215, (EU) 2017/1216, (EU) 2017/1218 i (EU) 2017/1219 u pogledu trajanja prijelaznog razdoblja

         (priopćeno pod brojem dokumenta C(2018) 4312)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 2.,
   nakon savjetovanja s Odborom Europske unije za znak za okoliš,
   budući da:

               (1)

               Odluka Komisije 2011/382/EU (2) zamijenjena je Odlukom Komisije (EU) 2017/1214 (3) kojom se utvrđuju revidirana mjerila i zahtjevi za deterdžente za ručno pranje posuđa. Kako bi se proizvođačima čijim je proizvodima dodijeljen znak za okoliš EU-a za deterdžente za ručno pranje posuđa na temelju mjerila utvrđenih u Odluci 2011/382/EU dalo dovoljno vremena da prilagode svoje proizvode zahtjevima iz Odluke (EU) 2017/1214, u toj je odluci utvrđeno prijelazno razdoblje. To prijelazno razdoblje od 12 mjeseci istječe 22. lipnja 2018.

               (2)

               Odluka Komisije 2012/720/EU (4) zamijenjena je Odlukom Komisije (EU) 2017/1215 (5) kojom se utvrđuju revidirana mjerila i zahtjevi za deterdžente za strojno industrijsko i institucionalno pranje posuđa. Kako bi se proizvođačima čijim je proizvodima dodijeljen znak za okoliš EU-a za deterdžente za strojno industrijsko i institucionalno pranje posuđa na temelju mjerila utvrđenih u Odluci 2012/720/EU dalo dovoljno vremena da prilagode svoje proizvode zahtjevima iz Odluke (EU) 2017/1215, u toj je odluci utvrđeno prijelazno razdoblje. To prijelazno razdoblje od 12 mjeseci istječe 22. lipnja 2018.

               (3)

               Odluka Komisije 2011/263/EU (6) zamijenjena je Odlukom Komisije (EU) 2017/1216 (7) kojom se utvrđuju revidirana mjerila i zahtjevi za deterdžente za strojno pranje posuđa. Kako bi se proizvođačima čijim je proizvodima dodijeljen znak za okoliš EU-a za deterdžente za strojno pranje posuđa na temelju mjerila utvrđenih u Odluci 2011/263/EU dalo dovoljno vremena da prilagode svoje proizvode zahtjevima iz Odluke (EU) 2017/1216, u toj je odluci utvrđeno prijelazno razdoblje. To prijelazno razdoblje od 12 mjeseci istječe 22. lipnja 2018.

               (4)

               Odluka Komisije 2011/264/EU (8) zamijenjena je Odlukom Komisije (EU) 2017/1218 (9) kojom se utvrđuju revidirana mjerila i zahtjevi za deterdžente za pranje rublja. Kako bi se proizvođačima čijim je proizvodima dodijeljen znak za okoliš EU-a za deterdžente za pranje rublja na temelju mjerila utvrđenih u Odluci 2011/264/EU dalo dovoljno vremena da prilagode svoje proizvode zahtjevima iz Odluke (EU) 2017/1218, u toj je odluci utvrđeno prijelazno razdoblje. To prijelazno razdoblje od 12 mjeseci istječe 22. lipnja 2018.

               (5)

               Odluka Komisije 2012/721/EU (10) zamijenjena je Odlukom Komisije (EU) 2017/1219 (11) kojom se utvrđuju revidirana mjerila i zahtjevi za deterdžente za pranje rublja u industrijskom i institucionalnom sektoru. Kako bi se proizvođačima čijim je proizvodima dodijeljen znak za okoliš EU-a za deterdžente za pranje rublja u industrijskom i institucionalnom sektoru na temelju mjerila utvrđenih u Odluci 2012/721/EU dalo dovoljno vremena da prilagode svoje proizvode zahtjevima iz Odluke (EU) 2017/1219, u toj je odluci utvrđeno prijelazno razdoblje. To prijelazno razdoblje od 12 mjeseci istječe 22. lipnja 2018.

               (6)

               Brojna nacionalna tijela koja dodjeljuju znak za okoliš EU-a obavijestila su Komisiju da je potrebno produljiti ta prijelazna razdoblja za šest mjeseci zbog velikog broja zahtjeva za obnovu ugovora o dodjeli znaka za okoliš EU-a. Komisija je provela procjenu kojom je potvrđeno da treba produljiti prijelazna razdoblja za šest mjeseci.

               (7)

               Odluke (EU) 2017/1214, (EU) 2017/1215, (EU) 2017/1216, (EU) 2017/1218 i (EU) 2017/1219 trebalo bi stoga na odgovarajući način izmijeniti.

               (8)

               Mjere predviđene ovom Odlukom u skladu su s mišljenjem Odbora osnovanog na temelju članka 16. Uredbe (EZ) br. 66/2010,

         DONIJELA JE OVU ODLUKU:
   Članak 1.
   U članku 7. Odluke (EU) 2017/1214 stavak 3. zamjenjuje se sljedećim:

      „3.   Dozvole za znak za okoliš EU-a dodijeljene u skladu s mjerilima utvrđenima Odlukom 2011/382/EU mogu se upotrebljavati do 22. prosinca 2018.”

   Članak 2.
   U članku 7. Odluke (EU) 2017/1215 stavak 3. zamjenjuje se sljedećim:

      „3.   Dozvole za znak za okoliš EU-a dodijeljene u skladu s kriterijima utvrđenima Odlukom 2012/720/EU mogu se upotrebljavati do 26. prosinca 2018.”

   Članak 3.
   U članku 7. Odluke (EU) 2017/1216 stavak 3. zamjenjuje se sljedećim:

      „3.   Dozvole za znak za okoliš EU-a dodijeljene u skladu s mjerilima utvrđenima Odlukom 2011/263/EU mogu se upotrebljavati do 26. prosinca 2018.”

   Članak 4.
   U članku 7. Odluke (EU) 2017/1218 stavak 3. zamjenjuje se sljedećim:

      „3.   Dozvole za znak za okoliš EU-a dodijeljene u skladu s mjerilima utvrđenima Odlukom 2011/264/EU mogu se upotrebljavati do 26. prosinca 2018.”

   Članak 5.
   U članku 7. Odluke (EU) 2017/1219 stavak 3. zamjenjuje se sljedećim:

      „3.   Dozvole za znak za okoliš EU-a dodijeljene u skladu s kriterijima utvrđenima Odlukom 2012/721/EU mogu se upotrebljavati do 26. prosinca 2018.”

   Članak 6.
   Ova je Odluka upućena državama članicama.

      Sastavljeno u Bruxellesu 11. srpnja 2018.

            Za Komisiju

         Karmenu VELLA

            Član Komisije

      (1)  SL L 27, 30.1.2010., str. 1.

      (2)  Odluka Komisije 2011/382/EU od 24. lipnja 2011. o utvrđivanju ekoloških mjerila za dodjelu znaka za okoliš EU-a za deterdžente za ručno pranje posuđa (SL L 169, 29.6.2011., str. 40.).

      (3)  Odluka Komisije (EU) 2017/1214 od 23. lipnja 2017. o utvrđivanju mjerila za dodjelu znaka za okoliš EU-a za deterdžente za ručno pranje posuđa (SL L 180, 12.7.2017., str. 1.).

      (4)  Odluka Komisije 2012/720/EU od 14. studenoga 2012. o utvrđivanju ekoloških kriterija za dodjelu znaka zaštite okoliša EU-a za deterdžente za strojno industrijsko i institucionalno pranje posuđa (SL L 326, 24.11.2012., str. 25.).

      (5)  Odluka Komisije (EU) 2017/1215 оd 23. lipnja 2017. o utvrđivanju mjerila za dodjelu znaka za okoliš EU-a za deterdžente za strojno industrijsko i institucionalno pranje posuđa (SL L 180, 12.7.2017., str. 16.).

      (6)  Odluka Komisije 2011/263/EU od 28. travnja 2011. o utvrđivanju ekoloških mjerila za dodjelu znaka zaštite okoliša Europske unije za deterdžente za perilice posuđa (SL L 111, 30.4.2011., str. 22.).

      (7)  Odluka Komisije (EU) 2017/1216 оd 23. lipnja 2017. o utvrđivanju mjerila za dodjelu znaka za okoliš EU-a za deterdžente za strojno pranje posuđa (SL L 180, 12.7.2017., str. 31.).

      (8)  Odluka Komisije 2011/264/EU od 28. travnja 2011. o utvrđivanju ekoloških mjerila za dodjelu zaštite okoliša EU-a za deterdžente za pranje rublja (SL L 111, 30.4.2011., str. 34.).

      (9)  Odluka Komisije (EU) 2017/1218 оd 23. lipnja 2017. o utvrđivanju mjerila za dodjelu znaka za okoliš EU-a za deterdžente za pranje rublja (SL L 180, 12.7.2017., str. 63.).

      (10)  Odluka Komisije 2012/721/EU od 14. studenoga 2012. o utvrđivanju ekoloških mjerila za dodjelu znaka za okoliš EU-a za deterdžente za pranje rublja u industrijskom i institucionalnom sektoru (SL L 326, 24.11.2012., str. 38.).

      (11)  Odluka Komisije (EU) 2017/1219 оd 23. lipnja 2017. o utvrđivanju mjerila za dodjelu znaka za okoliš EU-a za deterdžente za pranje rublja u industrijskom i institucionalnom sektoru (SL L 180, 12.7.2017., str. 79.).


title: Odluka Političkog i sigurnosnog odbora (ZVSP) 2018/1004 od 3. srpnja 2018. o produljenju mandata voditelja Misije pomoći Europske unije za granični prijelaz Rafah (EU BAM Rafah) (EU BAM Rafah/1/2018)

text:
               17.7.2018

               HR

               Službeni list Europske unije

               L 180/22

         ODLUKA POLITIČKOG I SIGURNOSNOG ODBORA (ZVSP) 2018/1004
   od 3. srpnja 2018.
   o produljenju mandata voditelja Misije pomoći Europske unije za granični prijelaz Rafah (EU BAM Rafah) (EU BAM Rafah/1/2018)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38. treći stavak,
   uzimajući u obzir Zajedničku akciju Vijeća 2005/889/ZVSP od 25. studenoga 2005. o uspostavi Misije pomoći Europske unije za granični prijelaz Rafah, EU BAM Rafah (1), a posebno njezin članak 10. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Na temelju članka 10. stavka 1. Zajedničke akcije 2005/889/ZVSP, Politički i sigurnosni odbor (PSO) ovlašten je, u skladu s člankom 38. Ugovora, donositi odgovarajuće odluke u svrhu obavljanja političkog nadzora i strateškog usmjeravanja Misije pomoći Europske unije za granični prijelaz Rafah (EU BAM Rafah), uključujući odluku o imenovanju voditelja misije.

               (2)

               PSO je 8. prosinca 2017. donio Odluku (ZVSP) 2017/2430 (2), kojom je g. Günther FREISLEBEN imenovan voditeljem misije EU BAM Rafah od 4. prosinca 2017. do 30. lipnja 2018.

               (3)

               Vijeće je 29. lipnja 2018. donijelo Odluku (ZVSP) 2018/943 (3) kojom se mandat misije EU BAM Rafah produljuje od 1. srpnja 2018. do 30. lipnja 2019.

               (4)

               Visoki predstavnik Unije za vanjske poslove i sigurnosnu politiku predložio je produljenje mandata g. Günthera FREISLEBENA kao voditelja misije EU BAM Rafah od 1. srpnja 2018. do 30. lipnja 2019.

               (5)

               Ova Odluka trebala bi se primjenjivati od 1. srpnja 2018.,

         DONIO JE OVU ODLUKU:
   Članak 1.
   Mandat g. Günthera FREISLEBENA kao voditelja misije EU BAM Rafah produljuje se od 1. srpnja 2018. do 30. lipnja 2019.
   Članak 2.
   Ova Odluka stupa na snagu na dan donošenja. Primjenjuje se od 1. srpnja 2018.

      Sastavljeno u Bruxellesu 3. srpnja 2018.

            Za Politički i sigurnosni odbor

            Predsjednik

         W. STEVENS

      (1)  SL L 327, 14.12.2005., str. 28.

      (2)  Odluka Političkog i sigurnosnog odbora (ZVSP) 2017/2430 od 8. prosinca 2017. o imenovanju voditelja Misije pomoći Europske unije za granični prijelaz Rafah (EU BAM Rafah) (EU BAM Rafah/2/2017) (SL L 344, 23.12.2017., str. 9.).

      (3)  Odluka Vijeća (ZVSP) 2018/943 od 29. lipnja 2018. o izmjeni Zajedničke akcije 2005/889/ZVSP o uspostavi Misije pomoći Europske unije za granični prijelaz Rafah (EU BAM Rafah) (SL L 166, 3.7.2018., str. 19.).


title: Odluka Političkog i sigurnosnog odbora (ZVSP) 2018/1005 od 3. srpnja 2018. o produljenju mandata voditelja Policijske misije Europske unije za palestinska područja (EUPOL COPPS) (EUPOL COPPS/1/2018)

text:
               17.7.2018

               HR

               Službeni list Europske unije

               L 180/23

         ODLUKA POLITIČKOG I SIGURNOSNOG ODBORA (ZVSP) 2018/1005
   od 3. srpnja 2018.
   o produljenju mandata voditelja Policijske misije Europske unije za palestinska područja (EUPOL COPPS) (EUPOL COPPS/1/2018)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38. treći stavak,
   uzimajući u obzir Odluku Vijeća 2013/354/ZVSP od 3. srpnja 2013. o Policijskoj misiji Europske unije za Palestinska područja (EUPOL COPPS) (1), a posebno njezin članak 9. stavak 1,
   budući da:

               (1)

               Na temelju članka 9. stavka 1. Odluke 2013/354/ZVSP Politički i sigurnosni odbor (PSO) ovlašten je, u skladu s člankom 38. Ugovora, donositi odgovarajuće odluke u svrhu obavljanja političkog nadzora i strateškog usmjeravanja Policijske misije Europske unije za palestinska područja (EUPOL COPPS), uključujući odluku o imenovanju voditelja misije.

               (2)

               PSO je 28. rujna 2017. donio Odluku EUPOL COPPS/1/2017 (2), kojom je g. Kauko AALTOMAA imenovan voditeljem misije EUPOL COPPS za razdoblje od 1. listopada 2017. do 30. lipnja 2018.

               (3)

               Vijeće je 29. lipnja 2018. donijelo Odluku (ZVSP) 2018/942 (3), kojom se mandat misije EUPOL COPPS produljuje od 1. srpnja 2018. do 30. lipnja 2019.

               (4)

               Visoki predstavnik Unije za vanjske poslove i sigurnosnu politiku predložio je produljenje mandata g. Kauka AALTOMAAE kao voditelja misije EUPOL COPPS od 1. srpnja 2018. do 30. lipnja 2019.

               (5)

               Ova Odluka trebala bi se primjenjivati od 1. srpnja 2018.,

         DONIO JE OVU ODLUKU:
   Članak 1.
   Mandat g. Kauka AALTOMAAE kao voditelja misije EUPOL COPPS produljuje se od 1. srpnja 2018. do 30. lipnja 2019.
   Članak 2.
   Ova Odluka stupa na snagu na dan donošenja. Primjenjuje se od 1. srpnja 2018.

      Sastavljeno u Bruxellesu 3. srpnja 2018.

            Za Politički i sigurnosni odbor

            Predsjednik

         W. STEVENS

      (1)  SL L 185, 4.7.2013., str. 12.

      (2)  Odluka Političkog i sigurnosnog odbora (ZVSP) 2017/1802 od 28. rujna 2017. o imenovanju voditelja Policijske misije Europske unije za palestinska područja (EUPOL COPPS) (EUPOL COPPS/1/2017) (SL L 259, 7.10.2017., str. 20.).

      (3)  Odluka Vijeća (ZVSP) 2018/942 od 29. lipnja 2018. o izmjeni Odluke 2013/354/ZVSP o Policijskoj misiji Europske unije za palestinska područja (EUPOL COPPS) (SL L 166, 3.7.2018., str. 17.).


Odluka Komisije od 06/08/2018 u kojoj se određuje koncentracija kompatibilna sa zajedničkim tržištem (Predmet br. COMP/M.8976 - Hisense Group Co.) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 02/08/2018 u kojoj se određuje koncentracija kompatibilna sa zajedničkim tržištem (Predmet br. COMP/M.8666 - Joint Stock Company United Chemical Company Uralchem / Public Joint Stock Company Uralkali) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 09/08/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9004 - S.L.04 / Ambienta SGR) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 23/08/2018 u kojoj se određuje koncentracija kompatibilna sa zajedničkim tržištem (Predmet br. COMP/M.8879 - JERA Co., Inc. / EDF Trading Limited / LNG Optimisation) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka Političkog i sigurnosnog odbora (ZVSP) 2018/1219 od 23. kolovoza 2018. o imenovanju zapovjednika snaga EU-a za vojnu operaciju Europske unije na južnom središnjem Sredozemlju (operacija EUNAVFOR MED SOPHIA) i stavljanju izvan snage Odluke (ZVSP) 2017/2432 (EUNAVFOR MED/1/2018)

text:
                  7.9.2018

                  HR

                  Službeni list Europske unije

                  L 226/5

         ODLUKA POLITIČKOG I SIGURNOSNOG ODBORA (ZVSP) 2018/1219
         od 23. kolovoza 2018.
         o imenovanju zapovjednika snaga EU-a za vojnu operaciju Europske unije na južnom središnjem Sredozemlju (operacija EUNAVFOR MED SOPHIA) i stavljanju izvan snage Odluke (ZVSP) 2017/2432 (EUNAVFOR MED/1/2018)
         POLITIČKI I SIGURNOSNI ODBOR,
         uzimajući u obzir Ugovor o osnivanju Europske unije, a posebno njegov članak 38.,
         uzimajući u obzir Odluku Vijeća (ZVSP) 2015/778 od 18. svibnja 2015. o vojnoj operaciji Europske unije na južnom središnjem Sredozemlju (operacija EUNAVFOR MED SOPHIA) (1), a posebno njezin članak 6.,
         budući da:

                     (1)

                     Na temelju članka 6. stavka 1. Odluke (ZVSP) 2015/778 Vijeće je ovlastilo Politički i sigurnosni odbor (PSO) za donošenje odluka o imenovanju zapovjednika snaga EU-a za operaciju EUNAVFOR MED SOPHIA („zapovjednik snaga EU-a”).

                     (2)

                     PSO je 13. prosinca 2017. donio Odluku (ZVSP) 2017/2432 (2) o imenovanju kontraadmirala (LH) Alberta MAFFEISA zapovjednikom snaga EU-a.

                     (3)

                     Zapovjednik operacije EU-a preporučio je imenovanje kontraadmirala (LH) Stefana TURCHETTA na mjesto kontraadmirala (LH) Alberta MAFFEISA kao novog zapovjednika snaga EU-a od 13. rujna 2018.

                     (4)

                     Vojni odbor EU-a podupro je 16. srpnja 2018. tu preporuku.

                     (5)

                     Trebalo bi donijeti odluku o imenovanju kontraadmirala (LH) Stefana TURCHETTA, a Odluku (ZVSP) 2017/2432 trebalo bi staviti izvan snage.

                     (6)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane,

               DONIO JE OVU ODLUKU:

            Članak 1.
            Kontraadmiral (LH) Stefano TURCHETTO imenuje se zapovjednikom snaga EU-a za vojnu operaciju Europske unije na južnom središnjem Sredozemlju (operacija EUNAVFOR MED SOPHIA) od 13. rujna 2018.

            Članak 2.
            Odluka (ZVSP) 2017/2432 stavlja se izvan snage.

            Članak 3.
            Ova Odluka stupa na snagu 13. rujna 2018.

            Sastavljeno u Bruxellesu 23. kolovoza 2018.

                  Za Politički i sigurnosni odbor

                  Predsjednik

               W. STEVENS

            (1)  SL L 122, 19.5.2015., str. 31.

            (2)  Odluka Političkog i sigurnosnog odbora (ZVSP) 2017/2432 od 13. prosinca 2017. o imenovanju zapovjednika snaga EU-a za vojnu operaciju Europske unije na južnom središnjem Sredozemlju (operacija EUNAVFOR MED SOPHIA) i stavljanju izvan snage Odluke (ZVSP) 2017/1534 (EUNAVFOR MED/3/2017) (SL L 344, 23.12.2017., str. 20.).


title: Odluka Komisije оd 6. rujna 2018. o imenovanju stalnog neovisnog predsjedatelja i potpredsjedatelja visoke razine povjerenstva iz članka 143. Uredbe (EU, Euratom) 2018/1046 Europskog parlamenta i Vijeća (Financijska uredba) za preostalo razdoblje njihova trenutačnog mandata

text:
                  7.9.2018

                  HR

                  Službeni list Europske unije

                  C 315/3

         ODLUKA KOMISIJE
         оd 6. rujna 2018.
         o imenovanju stalnog neovisnog predsjedatelja i potpredsjedatelja visoke razine povjerenstva iz članka 143. Uredbe (EU, Euratom) 2018/1046 Europskog parlamenta i Vijeća (Financijska uredba) za preostalo razdoblje njihova trenutačnog mandata
         (2018/C 315/04)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (1), a posebno njezin članak 143. stavak 3.,
         budući da:

                     (1)

                     Povjerenstvo je okosnica sustava ranog otkrivanja i isključenja (EDES, dalje u tekstu „povjerenstvo EDES-a”). To međuinstitucijsko povjerenstvo, osnovano 2016., primarno (ili među ostalim) ima zadatak izdavati preporuke na zahtjev dužnosnika za ovjeravanje svih institucija i tijela o određivanju administrativnih sankcija (isključenje iz dodjele sredstava iz fondova Unije i/ili izricanje financijskih sankcija) nepouzdanim gospodarskim subjektima.

                     (2)

                     Nakon javnog poziva na iskaz interesa i odabira koji je provelo povjerenstvo sastavljeno od triju glavnih direktora Komisije, kolegij je 5. srpnja 2016. (PV (2016) 2176) odlučio imenovati Christiana PENNERU, bivšeg pravnog savjetnika i glavnog direktora pravne službe Europskog parlamenta, i Mariju Isabel ROFES i PUJOL, bivšu sutkinju Službeničkog suda Europske unije, predsjedateljem odnosno potpredsjedateljicom povjerenstva EDES-a na mandat od pet godina, koji istječe 4. srpnja 2021.

                     (3)

                     Kolegij je 20. lipnja 2018. odlučio i da će Christiana PENNERU i Mariju Isabel ROFES i PUJOL imenovati predsjedateljem odnosno potpredsjedateljicom Komisijina posebnog povjerenstva za financijske nepravilnosti iz članka 73. stavka 6. Uredbe (EU, Euratom) br. 966/2012 Europskog parlamenta i Vijeća (2) koja je stavljena izvan snage (dalje u tekstu „povjerenstvo ISIF-a”) na razdoblje od dvije godine. Komisijino povjerenstvo ISIF-a ima savjetodavnu ulogu u utvrđivanju postojanja i posljedica financijskih nepravilnosti koje su počinili članovi osoblja. Posebna povjerenstva za financijske nepravilnosti uspostavljena su i u drugim institucijama Unije.

                     (4)

                     Novom Financijskom uredbom, koja je stupila na snagu 2. kolovoza 2018., ukidaju se sva povjerenstva ISIF-a i njihove se nadležnosti prenose na povjerenstvo EDES-a. Međutim, taj prijenos nadležnosti povjerenstva ISIF-a na povjerenstvo EDES-a počet će se primjenjivati na provedbu administrativnih odobrenih sredstava tek 1. siječnja 2019.

                     (5)

                     Potrebno je osigurati da imenovanje i mandat predsjedatelja, kada je riječ o postupanju u slučaju financijskih nepravilnosti koje su počinili članovi osoblja, u potpunosti budu u skladu sa zahtjevima Financijske uredbe u pogledu njegove neovisnosti te s uvjetima određenima za njegov mandat i postupak odabira. To bi se trebalo odnositi i na potpredsjedatelja.

                     (6)

                     Posebno kako bi se poštovala neovisnost i integritet njihova petogodišnjeg mandata kao predsjedatelja odnosno potpredsjedateljice povjerenstva EDES-a, Christian PENNERA i Maria Isabel ROFES i PUJOL trebali bi biti imenovani i za preostalo razdoblje svojeg trenutačnog mandata predsjedateljem odnosno potpredsjedateljicom spojenog povjerenstva. To je neophodno i s obzirom na činjenicu da se mandat predsjedatelja povjerenstva EDES-a ne može obnoviti. Stoga je važno naglasiti da postupak koji se 2016. primjenjivao pri imenovanju Christiana PENNERE i Marije Isabel ROFES i PUJOL predsjedateljem odnosno potpredsjedateljicom povjerenstva EDES-a ispunjava sve zahtjeve nove Financijske uredbe za imenovanje predsjedatelja i potpredsjedatelja spojenog povjerenstva.

                     (7)

                     U cilju osiguranja transparentnosti i primjerenog obavještavanja gospodarskih subjekata te osoblja institucija i tijela Unije, europskih ureda i agencija, ta bi imenovanja trebalo objaviti te o njima obavijestiti ostale institucije i tijela Unije te europske urede i agencije,

               ODLUČILA JE:

            Članak 1.
            Imenovanja
            Christian PENNERA i Maria Isabel ROFES i PUJOL imenuju se predsjedateljem odnosno potpredsjedateljicom povjerenstva iz članka 143. Financijske uredbe za preostali dio svojeg mandata od pet godina, kako je 5. srpnja 2016. odlučio kolegij (PV (2016) 2176).

            Članak 2.
            Ugovori posebnih savjetnika
            Kako je predviđeno člankom 143. stavkom 3. Financijske uredbe, Christian PENNERA i Maria Isabel ROFES i PUJOL administrativno su pripojeni kao posebni savjetnici povjereniku OETTINGERU u skladu s Pravilima o posebnim savjetnicima C(2007) 6655 od 19. prosinca 2007. kako su izmijenjena Odlukom Komisije C(2014) 541 od 6. veljače 2014.

                        1.

                        Kako bi se poštovala neovisnost Christiana PENNERE i Marije Isabel ROFES i PUJOL te duljina njihova mandata, njihovi ugovori kao posebnih savjetnika produljit će se do kraja njihova mandata. Ugovor Christiana PENNERE uključuje 70 radnih dana i 35 dana za službena putovanja, a ugovor Marije Isabel ROFES i PUJOL uključuje 60 radnih dana i 35 dana za službena putovanja. Broj radnih dana može se izmijeniti administrativnim i proračunskim odlukama. Christian PENNERA i Maria Isabel ROFES i PUJOL primat će naknadu za svaki dan rada, izračunanu na temelju osnovne plaće dužnosnika Europske unije u razredu AD 16, stupnju 1.

                        2.

                        Ugovori Christiana PENNERE i Marije Isabel ROFES i PUJOL kao predsjedatelja odnosno potpredsjedateljice Komisijina posebnog povjerenstva za financijske nepravilnosti iz članka 73. stavka 6. Uredbe stavljene izvan snage (EU, Euratom) br. 966/2012 prestaju 31. prosinca 2018.

                        3.

                        Povjerenik OETTINGER ovlašten je, ovisno o dostupnosti dostatnih sredstava i u slučaju opravdane potrebe, izmijeniti ugovore za posebne savjetnike.

                        4.

                        Glavni direktor GU-a HR ovlašten je provesti ovu Odluku potpisivanjem ugovorâ u ime tijela nadležnog za sklapanje ugovora o radu.

            Članak 3.
            Objava i obavijest
            Glavnom direktoru GU-a HR naloženo je objaviti ta imenovanja u Službenom listu – seriji C i o njima obavijestiti druge institucije Unije, tijela Unije te europske urede i agencije.

            Sastavljeno u Bruxellesu 6. rujna 2018.

                  Za Komisiju

               Günther OETTINGER

                  Član Komisije

            (1)  SL L 193, 30.7.2018., str. 1.

            (2)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).


title: Odluka Komisije (EU) 2018/1304 оd 19. rujna 2018. o predloženoj građanskoj inicijativi pod nazivom „Eat ORIGINal! Unmask your food” (priopćeno pod brojem dokumenta C(2018) 6054)

text:
                  28.9.2018

                  HR

                  Službeni list Europske unije

                  L 244/107

         ODLUKA KOMISIJE (EU) 2018/1304
         оd 19. rujna 2018.
         o predloženoj građanskoj inicijativi pod nazivom „Eat ORIGINal! Unmask your food”

               (priopćeno pod brojem dokumenta C(2018) 6054)

         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,
         budući da:

                     (1)

                     Predmet predložene građanske inicijative pod nazivom „Eat ORIGINal! Unmask your food” odnosi se na sljedeće: „Pozivamo Europsku komisiju da uvede obvezno navođenje podrijetla za sve prehrambene proizvode kako bi se spriječile prijevare, zaštitilo javno zdravlje i zajamčilo pravo potrošača na informacije.”

                     (2)

                     Ciljevi su predložene građanske inicijative sljedeći: „1. Uvođenje obveznog navođenja zemlje podrijetla za svu prerađenu i neprerađenu hranu koja je u optjecaju u EU-u, i to bez odstupanja za registrirane žigove i oznake zemljopisnog podrijetla. 2. Kad je riječ o prerađenoj hrani, obvezno označivanje podrijetla glavnih sastojaka ako se ono razlikuje od podrijetla konačnog proizvoda. 3. Poboljšanje dosljednosti oznaka, uključujući usklađene informacije o metodama proizvodnje i prerade, kako bi se osigurala transparentnost u cijelom prehrambenom lancu.”

                     (3)

                     Ugovorom o Europskoj uniji (UEU) jača se status građana Unije i dodatno poboljšava demokratsko funkcioniranje Unije tako što se, među ostalim, svakom građaninu jamči pravo na sudjelovanje u demokratskom životu Unije putem europske građanske inicijative.

                     (4)

                     Stoga bi postupci i uvjeti potrebni za građansku inicijativu trebali biti jasni, jednostavni, prilagođeni korisnicima i proporcionalni vrsti građanske inicijative kako bi se njima potaknulo sudjelovanje građana, a Unija učinila dostupnijom.

                     (5)

                     Na temelju članka 114. Ugovora o funkcioniranju Europske unije (UFEU) može se donijeti pravni akt Unije radi provedbe Ugovorâ za usklađivanje odredaba zakona ili drugih propisa u državama članicama čiji je cilj uspostava i funkcioniranje unutarnjeg tržišta.

                     (6)

                     Stoga predložena građanska inicijativa nije očito izvan okvira Komisijinih ovlasti da podnese prijedloge pravnih akata Unije u svrhu provedbe Ugovorâ.

                     (7)

                     Nadalje, osnovan je građanski odbor i imenovane su osobe za kontakt u skladu s člankom 3. stavkom 2. Uredbe, a predložena građanska inicijativa nije očito uvredljiva, isprazna i uznemirujuća niti u očitoj suprotnosti s vrijednostima Unije utvrđenima u članku 2. UEU-a.

                     (8)

                     Predloženu građansku inicijativu pod nazivom „Eat ORIGINal! Unmask your food” trebalo bi stoga registrirati,

               DONIJELA JE OVU ODLUKU:

            Članak 1.
            Registrira se predložena građanska inicijativa pod nazivom „Eat ORIGINal! Unmask your food”.

            Članak 2.
            Ova Odluka stupa na snagu 2. listopada 2018.

            Članak 3.
            Ova je Odluka upućena organizatorima (članovima građanskog odbora) predložene građanske inicijative pod nazivom „Eat ORIGINal! Unmask your food”, koje kao osobe za kontakt zastupaju g. Roberto Moncalvo i gđa Christiane Foulier Lambert.

            Sastavljeno u Bruxellesu 19. rujna 2018.

                  Za Komisiju

               Frans TIMMERMANS

                  Prvi potpredsjednik

            (1)  SL L 65, 11.3.2011., str. 1.